b'\n_START_ARTICLE_\nSant Pau (barri de Val\xc3\xa8ncia)\n_START_SECTION_\nNom\n_START_PARAGRAPH_\nPren el nom de Sant Pau pel desaparegut "Mol\xc3\xad de Sant Pau" que estava ubicat a l\'oest del nucli urb\xc3\xa0 de Campanar, junt a l\'actual Hospital 9 d\'Octubre al carrer de la Vall de la Ballestera. Aquest mol\xc3\xad situat sobre el caixer principal de la s\xc3\xa9quia de Rascanya pagava els seus tributs al convent i col\xc2\xb7legi jesu\xc3\xafta de Sant Pau, al carrer de X\xc3\xa0tiva de la ciutat de Val\xc3\xa8ncia.\n_START_SECTION_\nHist\xc3\xb2ria\n_START_PARAGRAPH_\nLa partida de Sant Pau s\'ubicava i s\'ubica al nord del vell llit del riu T\xc3\xbaria, llera actualment inutilitzada pel desviament del riu pel sud de la ciutat amb les obres del Pla Sud inaugurades l\'any 1972. El riu separava la partida dels termes municipals de Mislata i Quart de Poblet, i en ell es trobava l\'assut des d\'on naixia la s\xc3\xa9quia de Rascanya, assut sense \xc3\xbas des del desviament del riu, ja que la s\xc3\xa9quia ara agafa l\'aigua des del nou Assut del Repartiment_NEWLINE_El nord de la partida \xc3\xa9s travessat per la s\xc3\xa9quia de Tormos, i les seues aig\xc3\xbces regaven la majoria d\'horts del seu terreny, sobretot des de la "Fila de Campanar". A m\xc3\xa9s Sant Pau era travessat pel mig per la s\xc3\xa9quia de Mestalla, de forma quasi paral\xc2\xb7lela al carrer del Pare Barranc, completant aix\xc3\xad les tres s\xc3\xa9quies del nord de la ciutat: Rascanya, Mestalla i Tormos. Mestalla regava l\'entorn de l\'actual avinguda de les Corts Valencianes. _NEWLINE_La pista d\'Adem\xc3\xbas no tenia l\'entorn urbanitzat fins a les \xc3\xbaltimes d\xc3\xa8cades del segle XX quan es va iniciar el seu desenvolupament urban\xc3\xadstic. Es va construir l\'avinguda del Mestre Rodrigo de forma paral\xc2\xb7lela a la pista, i tot l\'entorn va convertir-se en un entorn plenament urb\xc3\xa0 fins al l\xc3\xadmit marcat per l\'avinguda del Mestre Rodrigo i per l\'avinguda de P\xc3\xado Baroja, que formarien part de l\'actual "Ronda de Bulevards" de Val\xc3\xa8ncia: cap al sud connectarien amb la Ronda Sud de Val\xc3\xa8ncia i cap al nord amb la Ronda Nord de Val\xc3\xa8ncia. _NEWLINE_Aquesta circumval\xc2\xb7laci\xc3\xb3 va transformar per complet el barri i van inicar-se nous barris a l\'entorn de les avingudes. Exemple del desenvolupament va ser la fundaci\xc3\xb3 l\'any 2002 de la Falla Nou Campanar, una de les comissions falleres m\xc3\xa9s joves de la ciutat per\xc3\xb2 amb major \xc3\xa8xit als seus monuments fallers gr\xc3\xa0cies a l\'elevat pressupost de qu\xc3\xa8 disposava pel promotor immobiliari Juan Armi\xc3\xb1ana. La creaci\xc3\xb3 d\'aquesta poderosa comissi\xc3\xb3 va fer popular el nom de "Nou Campanar" a tot el barri._NEWLINE_L\'any 2008 es va inaugurar el Bioparc, parc zool\xc3\xb2gic de Val\xc3\xa8ncia, juntament amb el Parc de Cap\xc3\xa7alera al vell llit del riu T\xc3\xbaria, actual Jard\xc3\xad del T\xc3\xbaria. Aquest zool\xc3\xb2gic es troba al l\xc3\xadmit del terme de Mislata.\n_START_SECTION_\nElements importants\n_START_PARAGRAPH_\nCom a elements importants del barri podem destacar els jardins: de Jard\xc3\xad del T\xc3\xbaria, el Parc de Cap\xc3\xa7alera i el Jard\xc3\xad de Polilfil (inspirat en El somni de Polifil) i popularment conegut com el Jard\xc3\xad de Beniferri. _NEWLINE_El Bioparc \xc3\xa9s un dels principals recursos tur\xc3\xadstics de l\'actual barri, i al barri de "Nou Campanar" es poden contemplar antigues alqueries protegides per\xc3\xb2 engolides per l\'expansi\xc3\xb3 urban\xc3\xadstica del barri, a m\xc3\xa9s de la xicoteta Ermita del Sant\xc3\xadssim Crist del Pouet._NEWLINE_El pont del Nou d\'Octubre de l\'arquitecte valenci\xc3\xa0 Santiago Calatrava connecta el barri amb la Ronda Sud de Val\xc3\xa8ncia i l\'avinguda del Cid, i est\xc3\xa0 situat junt a un centre Carrefour. L\'Hospital 9 d\'Octubre es troba al carrer de la Vall de la Ballestera junt al fumeral de les restes de l\'antic "Mol\xc3\xad de Sant Pau" (que va donar el nom al barri). Aquest fumeral ara forma part d\'un parc junt a l\'hospital. _NEWLINE_Un poc m\xc3\xa9s al nord trobar\xc3\xadem la Falla Nou Campanar a l\'encreuament dels carrers del Pediatra Jorge Com\xc3\xadn i de la Serra Calderona, per\xc3\xb2 el monument faller sols \xc3\xa9s visible durant les festes de les Falles, del 15 al 19 de mar\xc3\xa7. El "Mol\xc3\xad del Sol" era un vell mol\xc3\xad sobre la s\xc3\xa9quia de Rascanya que en l\'actualitat ha sigut habilitat com a comissaria de policia local. Aquesta policia vigila perqu\xc3\xa8 els toxic\xc3\xb2mans no tornen a apoderar-se de l\'horta de Sant Pau (tamb\xc3\xa9 "horta de Campanar") com a lloc fora de la ciutat per al tr\xc3\xa0fic d\'estupefaents, com va passar a finals del segle XX._NEWLINE_M\xc3\xa9s al nord trobem el Cementeri de Campanar, m\xc3\xa9s cases i alqueries, les Escoles de Sant Josep, i l\'Hospital Arnau de Vilanova. _NEWLINE_A m\xc3\xa9s de tots aquests elements, el barri disposa d\'un dels pocs llocs de la ciutat on encara es pot gaudir del paisatge tradicional de l\'Horta de Val\xc3\xa8ncia, malgrat que siga envoltat de la ciutat urbanitzada i autovies.'